Կրթական խնդիրներու գլխուն տակ, ժողովը զբաղեցաւ Կեդրոնական Վարչութեան հովանիին տակ գործող կրթական հաստատութիւններու վարչական եւ ուսումնական խնդիրներով։ Տեղի ունեցաւ Պէյրութի Մ. եւ Հ. Արսլանեան Ճեմարանի, Մարսիլիոյ Ճեմարանի եւ Սիտնիի Արշակ եւ Սօֆի Գոլստըն Ճեմարանի հայեցի դաստիարակութեան խնդիրներու քննութիւնը եւ վարչական աշխատանքներու պարզած պատկերներու ուսումնասիրութիւնը, ընդ որում այդ հաստատութիւններու տնօրէններուն աշխատանքներու գնահատականը եւ պիւտճէական խնդիրներու յառաջիկայ հաւանական զարգացումներու հետեւանքով՝ դիմագրաւելի կացութեանց նախապատրաստութիւնը։ Ապա ժողովը կատարեց Փարիզի Համազգային-Թարգմանչաց վարժարանի ուսումնական թէ վարչական կարիքներու քննութիւնը, եւ որոշեց շարունակել իր յանձնառութիւնը այդ հաստատութեան նկատմամբ։